**Свята «Край васількоў сінявокіх » для дзяцей старшага дашкольнага ўзросту.**

**Праграмныя задачы: фарміраваць у выхаванцаў уяўленне аб культурнай спадчыне беларусаў, замацаваць уяўленні дзяцей аб вуснай народнай творчасці; развіваць творчыя здольнасці; выхоўваць патрыятызм.**

***Вядучы:***Беларусь – мая Радзіма,

Не знайсці мне край мілей!

Я табою ганаруся,

Век жіві і век квітней.

***Выконваецца песня на верш Н. Галноўскай, муз. С.Галкінай “Зямля мая”***

***Вядучы:***У кожнага з нас ёсць свая Разіма. Там, дзе ты нарадзіўся, дзе жывеш, дзе жывуць твае тата і мама, сябры. Гэта – твая Радзіма. Таму ты і адчуваеш, што лепш нідзе не бывае, як дома.У народзе кажуць «Дарагая тая хатка, дзе нарадзіла мяне матка». І сапраўды, дзе маці нарадзіла там і Радзіма. Дзеці, а якая наша Радзіма? (*Прыгожая, азёрная, гасціная*)

***Дзеці:***

1. Гэта мой родны куток:

Валошкі сінеюць у полі,

Першы з’явіўся грыбок,

Падскоквае зайчык на волі.

2. Сеў матылёк на лісток,

Калышацца жыта паволі.

Гэта мой родны куток…

Яго не забуду ніколі.

3. І там, дзе нарадзіўся,

Дзе шчасліва жывём,

Краіну сваю родную.

Радзімаю завём!

***Ігра на музычных інструментах “Забалацкі вальс”***

*Чуецца стук у дзверы. Уваходзіць Дзед-Усявед*

***Дзед-Усявед****:* Добры дзень, мае дарагія! І вялікія, і малыя… Я, Дзед-Усявед, абышоў цэлы свет, чароўную торбачку сабе набыў, а ў ёй шмат цікавага.

***Вядучы:***Хачу вам сказаць, дзеці, гэты дзед шмат усяго ведае, бо многа ў сваім жыцці пабачыў. За гэта яго і празвалі Дзед-Усявед.

***Дзед-Усявед*** (раскрыве торбачку і дастае бусла): Вось вам птушка – бусел. Гэта сімвал Беларусі. Яна прыносіць шчасце людзям. Няхай у вас і застаецца.

***Вядучы:*** Дзякуй за такі падарунак. А вось нашым падарункам будуць вершы і песні.

***Дзіця1****:* Праз горы, даліны, праз тысячы сёл

З далёкай краіны вярнуўся пасол.

Паважны, чыноўны ён стаў на страсе,

У ботах чырвоных, каб бачылі ўсе.

***Дзіця2:*** Беларусь – гняздо буслоў,

Птушак белакрылых,

Наша родная зямля,

Наш куточак мілы.

***Песня «Родны бусел» (музыка С. Галкінай і словы С. Галіноўскай)***

***Дзед-Усявед****:* Станавіцеся ўсе, дзеці,

Зараз будзем мы гуляць. У мяне ў руках …..(паказвае кубачак).Будзем яго перадаваць па крузе і загадваць загадкі, а потым пагуляем з кубачкам.

1. Глянь праз акно, відаць сіняе палатно. *(Неба)*
2. Белае палатно, а пад ім халадно. *(Снег)*
3. Маленькае, гарачанькае, усё навокал асвеціць. *(Сонца)*
4. Чорны, як воран, а раве, як мядзведзь. *(Жук)*
5. Ні вокан ні дзвярэй – поўна хатка людзей. *(Пчолы)*
6. Сядзіць пані ў каморы, яе косы на дворы. *(Морква)*
7. Што бяжыць без повада? *(Вада)*
8. Што расцець без кораня? *(Камень)*
9. Што гарыць без полымя? *(Зара)*
10. Што бела не белячы? *(Лебедзь)*
11. Што чорна не чэрнячы? *(Воран)*
12. Корміць, корміць, а сама есці не просіць. *(Зямля)*
13. Вечарам нараджаецца, а раніцай памірае. *(Раса)*
14. Шапкі пазбавіўся і на зямлю зваліўся. *(Арэх)*

15. Чырвоны Піліп да палкі прыліп. *(Яблык)*

16 .Стаіць у лазе на адной назе. *(Грыб)*

17. І тонкі, і доўгі, а з травы не відаць. *(Дождж)*

18. Прыйшла чорна маці, усіх паклала спаці. *(Ноч)*

19. Паміж гуркамі, буракамі – каза з зяленымі рагамі. (Цыбуля)

20. Белы, як снег, салодкі, як мёд. *(Цукар)*

21. Расце без кораня, цвіце без цвету, а служыць усяму свету. (Соль)

22. Усіх возіць, а сам пехатою ходзіць. *(Конь)*

23.Хто не хворы, а ўсё стогне? *(Свіння)*

24. Каля бочкі качаюцца клубочкі*.(Свіння і парасяты)*

25. Ляжыць пад ганкам, хвост абаранкам. *(Сабака)*

26. Пасярод двара стаіць гара, спераду вілы, ззаду мятла. *(Карова)*

***Беларуская народная гульня “Кубачак”***

***Песня “Беларуская танцавальная”***

***Дзед-Усявед:*** Малайцы вы ўсе, рабяткі – і хлопчыкі, і дзяўчаткі. Якія прыгожыя ў вашай зале рэчы! Тут і птушкі, і павучкі.

***Вядучы:***Прыгожую назву мае наша Радзіма, светлае у яе імя Белая Русь –Беларусь. Дзеці, а дзе мы з вамі зараз жывем, як называецца наша вёска? Давайце паспяваем пра вёску.

***Песня “Сустрэча з вёскай” (словы С.Лукшы, музыка* А.Марачканіча)**

***Дзеці:***

1.Беларусь – чароўны край,

Пушчы ды палеткі.

Па вясновых паплавах

Расцвітаюць кветкі.

2. Я – дзяўчынка-беларуска

З васільковымі вачыма.

Хоць малая, але знаю:

Беларусь – мая Радзіма.

3.Між лясамі ды азёрамі –

Васільковыя палі…

Я не ведаю, не ведаю

Прыгажэйшае зямлі.

***Дзед-Усявед:*** *Дзякую, а чым вы мяне парадуеце.*

***Песня “А ў полі ніўка”***

***Дзед-Усявед:*** Дзякую, а паглядзіце, якую кветку-папараць я маю. Можа, мы з ёй пагуляем.

***Гульня-эстафета «Хутчэй за кветачкай».***

Кожнаму ўдзельніку трэба праскакаць з абруча ў абруч, падлезці пад дугу, узяць кветачку, вярнуцца да каманды, перадаць эстафету наступнаму.

***Вядучы:*** Малайцы! Паслухайце беларускую народную песню

**Песня «Запрашала ліска курку”**

***Дзед-*Усявед:** Малайцы, дзеці, спяваць вы ўмееце, а танцаваць?

***Танец “П*олька”**

***Вядучы:***А зараз**гульня з бацькамі «Дапоўні прыказку».** Я кажу першую частку прыказкі, а вы павінны дадаць другую. Беражы бацькаву капейку... (то і сваю здабудзеш).). Хто капейкі не беражэ... (той сам рубля не варты). Не ўмеў шанаваць – … (ідзі жабраваць). Не штука растраціць..., (а штука здабыць). Дарагая тая хатка... (дзе радзіла мяне матка). Адзін раз густа... (а другі – пуста). Няма смачней вадзіцы... (як з роднае крыніцы). Родная зямля мягчэй... (за чужую пярыну).У чужой старонцы… (не так свеціць сонца).

А зараз адгадайце загадку:

Хто ўмее чыста мыцца

Не вадой, а язычком.

І каму так часта сніцца

Сподак з цёплым малачком. (Кот)

**Песня “Палез кот па дулі”**

Дзед-Усявед хоча праверыць, ці ведаем мы казкі, і прапануе адгадаць з якіх казак гэтыя ўрыўкі.

**Віктарына па беларускіх казках**

1. Дзед пытаецца ў казы:

- Каза мая, козачка, дзе была? Што ты ела, што піла?

Каза кажа:

- Нідзе не была. Нічога не ела, нічога не піла. Толькі як бегла праз масток, ухапіла кляновы лісток, а як бегла ля крынічкі, ухапіла кропельку вадзічкі… («Каза-манюка»)

2. Прыбегла курачка да каровы:

- Карова, карова, дай масла!

- Нашто табе масла?

- Пеўнік ляжыць, не дыхае… («Як курачка пеўніка ратавала»)

3. Сарваў сынок

Дубовы лісток –

Тэлеграма гатова:

«Я жывы і здаровы.

Толькі баляць у мамачкі зубкі –

Не можа кусаць арэхавай шкарлупкі…» («Вавёрчына гора» В.Вітка)

4. Думала Ліса, што на цэлы дзень наелася, але і пакаштаваць з гэтай пасудзіны ежы не давялося. («Ліса і Журавель»)

5. Касіў касец на лузе. Змарыўся і сеў пад кустом адпачыць. («Лёгкі хлеб»)

***Дзед-Усявед:***Станавіцеся ўсе, дзеці,

Зараз будзем танцаваць.

**Гульня-танец “Ручаёк”.**

**Вядучы:** Вось і скончылася наша падарожжа па старонках роднай краіны. Ці спадабалася вам яно?

Давайце не цурацца роднай мовы,

Успамінаць яе жывыя словы,

Якія мы яшчэ ў маленстве чулі

У песнях-калыханках ад бабулі.

Ад гэтых слоў на сэрцы пацяплее,

Нібыта цёплым ветрыкам павее,

Над галавою разбягуцца хмаркі

І справы пойдуць лёгенька і шпарка.

Каб наш народ у свеце паважалі,

Жылі ў дружбе, шчыра працавалі,

У Ляхавічах, Гродне і Бабруйску

Давайце размаўляць па-беларуску.

**Песня”Добрага здароўя вам усім”**

***Дзед-Усявед:*** Шкада, але надышоў час развітання. Мне трэба ісці дадому, справы чакаюць. Да пабачэння! Да новых сустрэч.